Ehdotus NEUVOSTON PÄÄTÖS Liechtensteinin ruhtinaskunnan osallistumista Euroopan turvapaikka-asioiden tukiviraston toimintaan koskevista yksityiskohtaisista säännöistä Liechtensteinin ruhtinaskunnan kanssa tehdyn järjestelyasiakirjan allekirjoittamisesta Euroopan unionin puolesta /* COM/2013/0873 final - 2013/0424 (NLE) */





PERUSTELUT 1. EHDOTUKSEN TAUSTA Euroopan turvapaikka-asioiden tukivirasto perustettiin asetuksella (EU) N:o 439/2010[1] lujittamaan turvapaikka-asioita koskevaa jäsenvaltioiden välistä käytännön yhteistyötä, edistämään yhteisen eurooppalaisen turvapaikkajärjestelmän täytäntöönpanoa sekä tukemaan jäsenvaltioita, joiden turvapaikka- ja vastaanottojärjestelmiin kohdistuu erityisiä paineita. Asetuksen johdanto-osan 24 kappaleessa säädetään: ”Tarkoituksensa toteuttamiseksi tukiviraston olisi oltava avoin sellaisten maiden osallistumiselle, jotka ovat tehneet unionin kanssa sopimuksia, joiden nojalla ne ovat ottaneet käyttöön ja soveltavat unionin lainsäädäntöä tämän asetuksen soveltamisalalla. Tämä koskee erityisesti Islantia, Liechtensteinia, Norjaa ja Sveitsiä.” Näitä maita nimitetään ’assosioituneiksi maiksi’. Tämän mukaisesti asetuksen 49 artiklan 1 kohdassa säädetään: ”Tukiviraston toimintaan voivat osallistua tarkkailijoina Islanti, Liechtenstein, Norja ja Sveitsi. Tehdään järjestelyjä, joilla täsmennetään erityisesti näiden maiden tukiviraston toimintaan osallistumisen luonne, laajuus ja toteutustapa. Näihin järjestelyihin kuuluvat myös määräykset, jotka koskevat osallistumista tukiviraston käynnistämiin hankkeisiin sekä rahoitusosuuksia ja henkilöstöä. Henkilöstöasioiden osalta näiden järjestelyjen on kaikilta osin oltava henkilöstösääntöjen mukaiset.” Assosioituneiden maiden osallistuminen tukiviraston toimintaan on looginen askel, kun otetaan huomioon niiden liittyminen Dublinin yleissopimukseen perustuvaan järjestelmään, mutta se tuo myös selkeää lisäarvoa tukiviraston tarjoamiin tukitoimintoihin, joita ovat esimerkiksi parhaiden käytänteiden ja asiantuntemuksen vaihto, tukiviraston pysyvät ja hätätilanteissa tarjottavat tukitoiminnot, tukiviraston tiedonkeruu ja -analyysitoiminta sekä varhaisvaroitus- ja valmiusjärjestelmä. Tältä perustalta komissio esitti 1. heinäkuuta 2011 suosituksen neuvostolle, jotta komissiolle myönnettäisiin valtuutus aloittaa neuvottelut Islannin, Norjan, Sveitsin ja Liechtensteinin kanssa kansainvälisistä sopimuksista tällaisten järjestelyjen vahvistamiseksi. Komissio sai 27. tammikuuta 2012 neuvostolta valtuutuksen aloittaa neuvottelut Islannin, Norjan, Sveitsin ja Liechtensteinin kanssa järjestelyistä, jotka liittyvät näiden maiden osallistumista tukiviraston toimintaan koskeviin yksityiskohtaisiin sääntöihin. Neuvottelut järjestettiin yhteisesti kaikkien assosioituneiden maiden kanssa. Neuvottelukierroksia oli neljä. Liechtensteinin kanssa tehtävän järjestelyasiakirjan luonnoksen lopullinen teksti parafoitiin 28. kesäkuuta 2013. Jäsenvaltioille on tiedotettu ja niitä on kuultu asianomaisissa neuvoston työryhmissä. Unionin kannalta järjestelyasiakirjan oikeusperustana on Euroopan unionin toiminnasta tehdyn sopimuksen 74 artikla ja 78 artiklan 1 ja 2 kohta yhdessä sen 218 artiklan kanssa. Liitteenä oleva ehdotus muodostaa oikeudellisen välineen järjestelyasiakirjan allekirjoittamista varten. Neuvosto päättää asiasta määräenemmistöllä. 2. NEUVOTTELUJEN TULOKSET Komissio katsoo, että neuvoston neuvotteluohjeissa asetetut tavoitteet on saavutettu ja että unioni voi hyväksyä järjestelyasiakirjan luonnoksen. Sen lopullinen sisältö voidaan tiivistää seuraavasti: Järjestelyasiakirjan luonnoksessa määrätään Liechtensteinin täysimääräisestä osallistumisesta tukiviraston toimintaan [1 artikla], sen edustuksesta tukiviraston hallintoneuvostossa tarkkailijana ja ilman äänioikeutta [2 artikla] sekä Liechtensteinin tukirahaston talousarvioon maksamista vuosittaisista rahoitusosuuksista, jotka määräytyvät sen perusteella, mikä on sen BKT:n prosentuaalinen osuus kaikkien tukiviraston toimintaan osallistuvien valtioiden yhteenlasketusta BKT:sta [3 artikla ja liite I]. Tämän lisäksi Liechtenstein hyväksyi määräykset mahdollisesta rahoitusosuuden korottamisesta siinä tapauksessa, että unionin rahoitusosuutta korotetaan [3 artikla ja liite I]. Järjestelyasiakirjan luonnoksessa määrätään myös komission ja assosioituneiden maiden edustajista koostuvan komitean perustamisesta. Tehokkuussyistä komitea kokoontuu yhdessä muiden, asetuksen 49 artiklan 1 kohdan perusteella osallistuvien assosioituneiden maiden kanssa perustettujen vastaavien komiteoiden kanssa. Komiteaa ei mainittu neuvotteluohjeissa, mutta assosioituneet maat ovat pyytäneet sen perustamista, jotta mahdollistetaan tiedonvaihto ja järjestelyn asianmukaisen täytäntöönpanon valvonta [11 artikla]. 3. TALOUSARVIOVAIKUTUKSET Järjestelyasiakirjan luonnoksen 3 artiklaan ja liitteeseen I sisältyy määräyksiä, jotka koskevat Liechtensteinin maksamaa vuosittaista rahoitusosuutta tukiviraston talousarvioon ja sen mahdollista mukauttamista liitteen I mukaiseen tilanteeseen. 4. PÄÄTELMÄT Komissio ehdottaa edellä esitettyjen tulosten perusteella, että neuvosto päättää, että Euroopan unionin ja Liechtensteinin välinen järjestelyasiakirja Liechtensteinin osallistumista Euroopan turvapaikka-asioiden tukiviraston toimintaan koskevista yksityiskohtaisista säännöistä allekirjoitetaan unionin puolesta ja että komissio valtuutetaan nimeämään henkilö(t), jolla (joilla) on valtuudet allekirjoittaa järjestelyasiakirja unionin puolesta. 2013/0424 (NLE) Ehdotus NEUVOSTON PÄÄTÖS Liechtensteinin ruhtinaskunnan osallistumista Euroopan turvapaikka-asioiden tukiviraston toimintaan koskevista yksityiskohtaisista säännöistä Liechtensteinin ruhtinaskunnan kanssa tehdyn järjestelyasiakirjan allekirjoittamisesta Euroopan unionin puolesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 74 artiklan ja 78 artiklan 1 kohdan ja 2 artiklan yhdessä sen 218 artiklan 5 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan turvapaikka-asioiden tukiviraston perustamisesta 19 päivänä toukokuuta 2010 annetun Euroopan parlamentin ja neuvoston asetuksen (EU) N:o 439/2010[2] 49 artiklan 1 kohdassa säädetään, että Islanti, Liechtenstein, Norja ja Sveitsi voivat osallistua tarkkailijoina tukiviraston toimintaan. Lisäksi on tarkoitus tehdä järjestelyjä, joilla täsmennetään erityisesti näiden maiden tukiviraston toimintaan osallistumisen luonne, laajuus ja toteutustapa. (2) Neuvosto valtuutti 27 päivänä tammikuuta 2012 komission aloittamaan Liechtensteinin kanssa neuvottelut sen tukiviraston toimintaan osallistumista koskevista yksityiskohtaisista säännöistä tehtävästä järjestelyasiakirjasta. Neuvottelut saatiin menestyksekkäästi päätökseen, kun järjestelyasiakirja parafoitiin 28 päivänä kesäkuuta 2013. (3) Neuvottelijan olisi allekirjoitettava järjestelyasiakirja unionin puolesta sillä varauksella, että järjestelyasiakirjan tekeminen saatetaan päätökseen myöhempänä ajankohtana. (4) Kuten asetuksen (EU) N:o 439/2010 johdanto-osan 21 kappaleessa todetaan, Yhdistynyt kuningaskunta ja Irlanti osallistuvat asetukseen ja se sitoo niitä. Niiden olisi sen vuoksi pantava asetuksen 49 artiklan 1 kohta täytäntöön osallistumalla tähän päätökseen. Tästä syystä Yhdistynyt kuningaskunta ja Irlanti osallistuvat tähän päätökseen. (5) Kuten asetuksen (EU) N:o 439/2010 johdanto-osan 22 kappaleessa todetaan, Tanska ei osallistu asetukseen eikä asetus sido sitä. Sen vuoksi Tanska ei osallistu tähän päätökseen, ON HYVÄKSYNYT TÄMÄN PÄÄTÖKSEN: 1 artikla Hyväksytään Liechtensteinin osallistumista Euroopan turvapaikka-asioiden tukiviraston toimintaan koskevista yksityiskohtaisista säännöistä tehdyn Euroopan unionin ja Liechtensteinin välisen järjestelyasiakirjan allekirjoittaminen unionin puolesta sillä varauksella, että kyseisen järjestelyasiakirjan tekeminen saatetaan lopullisesti päätökseen. Allekirjoitettavan järjestelyasiakirjan teksti on tämän päätöksen liitteenä. 2 artikla Komissio valtuutetaan nimeämään henkilö(t), jolla (joilla) on valtuudet allekirjoittaa järjestelyasiakirja unionin puolesta. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja LIITE Euroopan unionin ja Liechtensteinin ruhtinaskunnan välinen JÄRJESTELYASIAKIRJA Liechtensteinin ruhtinaskunnan osallistumista Euroopan turvapaikka-asioiden tukiviraston toimintaan koskevista yksityiskohtaisista säännöistä EUROOPAN UNIONI, jäljempänä ’EU’, sekä LIECHTENSTEININ RUHTINASKUNTA, jäljempänä ’Liechtenstein’, jotka ottavat huomioon Euroopan turvapaikka-asioiden tukiviraston perustamisesta 19 päivänä toukokuuta 2010 annetun Euroopan parlamentin ja neuvoston asetuksen (EU) N:o 439/2010[3], jäljempänä ’asetus’, 49 artiklan 1 kohdan, sekä katsovat seuraavaa: (1) Asetuksessa todetaan, että tarkoituksensa toteuttamiseksi Euroopan turvapaikka-asioiden tukiviraston, jäljempänä ’tukivirasto’, olisi oltava avoin sellaisten maiden osallistumiselle, jotka ovat tehneet EU:n kanssa sopimuksia, joiden nojalla ne ovat ottaneet käyttöön ja soveltavat EU:n lainsäädäntöä tämän asetuksen soveltamisalalla; tämä koskee erityisesti Islantia, Liechtensteinia, Norjaa ja Sveitsiä, jäljempänä ’assosioituneet maat’. (2) Liechtenstein on tehnyt EU:n kanssa sopimuksia, joiden nojalla se on hyväksynyt ja soveltaa EU:n lainsäädäntöä asetuksen soveltamisalalla, ja erityisesti Liechtenstein on liittynyt Euroopan yhteisön ja Sveitsin valaliiton väliseen sopimukseen niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio[4], OVAT SOPINEET SEURAAVAA: 1 artikla Osallistumisen laajuus Liechtenstein osallistuu täysimääräisesti tukiviraston toimintaan ja on oikeutettu ottamaan vastaan asetuksessa kuvailtuja tukiviraston tukitoimia tässä järjestelyasiakirjassa esitettyjen ehtojen mukaisesti. 2 artikla Hallintoneuvosto Liechtenstein on edustettuna tukiviraston hallintoneuvostossa tarkkailijana ilman äänioikeutta. 3 artikla Rahoitusosuus 1. Liechtenstein osallistuu tukiviraston tulojen rahoitukseen vuosittaisella summalla, joka lasketaan sen bruttokansantuotteen, jäljempänä ’BKT’, mukaisesti prosenttiosuutena kaikkien osallistuvien valtioiden BKT:sta liitteessä I esitetyn kaavan mukaisesti. 2. Edellä 1 kohdassa tarkoitettu rahoitusosuus alkaa kertyä tämän järjestelyasiakirjan voimaantuloa seuraavasta päivästä lähtien. Ensimmäistä rahoitusosuutta alennetaan suhteessa tämän järjestelyasiakirjan voimaantulon jälkeen vuodesta jäljellä olevaan aikaan. 4 artikla Tietosuoja 1. Tätä järjestelyasiakirjaa soveltaessaan Liechtenstein käsittelee tietoja yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY mukaisesti.[5] 2. Tätä järjestelyasiakirjaa sovellettaessa tukiviraston suorittamaan henkilötietojen käsittelyyn sovelletaan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001[6]. 3. Liechtenstein noudattaa tukiviraston hallussa olevien asiakirjojen luottamuksellisuutta koskevia sääntöjä hallintoneuvoston työjärjestyksen mukaisesti. 5 artikla Oikeudellinen asema Tukivirasto on Liechtensteinin lainsäädännön mukainen oikeushenkilö, ja sillä on Liechtensteinin lainsäädännön mukainen laajin oikeushenkilöllä oleva oikeuskelpoisuus Liechtensteinissa. Se voi erityisesti hankkia tai luovuttaa irtainta ja kiinteää omaisuutta sekä esiintyä kantajana ja vastaajana oikeudenkäynneissä. 6 artikla Vastuu Tukiviraston vastuuseen sovelletaan asetuksen 45 artiklan 1, 3 ja 5 kohtaa. 7 artikla Unionin tuomioistuin Liechtenstein tunnustaa Euroopan unionin tuomioistuimen tukivirastoon kohdistuvan toimivallan, kuten asetuksen 45 artiklan 2 ja 4 kohdassa säädetään. 8 artikla Tukiviraston henkilöstö 1. Asetuksen 38 artiklan 1 kohdan ja 49 artiklan 1 kohdan mukaisesti Euroopan unionin virkamiehiin sovellettavia henkilöstösääntöjä ja muuhun henkilöstöön sovellettavia palvelussuhteen ehtoja, Euroopan unionin toimielinten näiden henkilöstösääntöjen soveltamiseksi yhteisesti hyväksymiä sääntöjä ja tukiviraston asetuksen 38 artiklan 2 kohdan mukaisesti hyväksymiä sääntöjä sovelletaan tukiviraston henkilöstön jäseniksi palvelukseen otettuihin Liechtensteinin kansalaisiin. 2. Poiketen siitä, mitä Euroopan unionin muuhun henkilöstöön sovellettavien palvelussuhteen ehtojen 12 artiklan 2 kohdan a alakohdassa ja 82 artiklan 3 kohdan a alakohdassa säädetään, Liechtensteinin kansalaisia, joilla on täydet kansalaisoikeudet, voidaan ottaa palvelukseen tukiviraston pääjohtajan tekemällä sopimuksella tukiviraston hyväksymien, henkilöstön valintaa ja palvelukseen ottamista koskevien voimassa olevien sääntöjen mukaisesti. 3. Asetuksen 38 artiklan 4 kohtaa sovelletaan Liechtensteinin kansalaisiin soveltuvin osin. 4. Liechtensteinin kansalaista ei voida kuitenkaan nimittää tukiviraston pääjohtajan tehtävään. 9 artikla Erioikeudet ja vapaudet Liechtenstein soveltaa tukivirastoon ja sen henkilöstöön Euroopan unionin erioikeuksista ja vapauksista tehtyä pöytäkirjaa[7] sekä pöytäkirjan nojalla annettuja tukiviraston henkilöstöasioita koskevia sääntöjä. 10 artikla Petostentorjunta EU:n Liechtensteinissa toteuttamaa tukiviraston toimintaan osallistuvien osanottajien varainhoidon valvontaa koskevat asetuksen 44 artiklaan liittyvät säännökset esitetään liitteessä III. 11 artikla Komitea 1. Euroopan komission ja Liechtensteinin edustajista koostuva komitea valvoo järjestelyasiakirjan asianmukaista täytäntöönpanoa ja huolehtii jatkuvasta asiaan liittyvän tiedon toimittamisesta ja näkemysten vaihdosta. Käytännön syistä komitea kokoontuu yhdessä muiden, asetuksen 49 artiklan 1 kohdan perusteella osallistuvien assosioituneiden maiden kanssa perustettujen vastaavien komiteoiden kanssa. Se kokoontuu joko Liechtensteinin tai Euroopan komission pyynnöstä. Tukiviraston hallintoneuvostolle tiedotetaan tämän komitean toiminnasta. 2. Komiteassa jaetaan tietoa suunnitteilla olevasta EU:n lainsäädännöstä, joka joko vaikuttaa suoraan asetukseen tai jolla muutetaan asetusta tai jolla odotetaan olevan tämän järjestelyasiakirjan 3 artiklassa määrättyyn rahoitusosuuteen liittyviä vaikutuksia, ja vaihdetaan asiaa koskevia näkemyksiä. 12 artikla Liitteet Tämän järjestelyasiakirjan liitteet ovat erottamaton osa tätä järjestelyasiakirjaa. 13 artikla Voimaantulo 1. Sopimuspuolet hyväksyvät tämän järjestelyasiakirjan omien sisäisten menettelyjensä mukaisesti. Ne ilmoittavat toisilleen näiden menettelyjen päätökseen saattamisesta. 2. Tämä järjestelyasiakirja tulee voimaan viimeisen 1 kohdassa tarkoitetun ilmoituksen tekemispäivää seuraavan kuukauden ensimmäisenä päivänä. 14 artikla Irtisanominen ja voimassaolo 1. Tämä järjestelyasiakirja tehdään rajoittamattomaksi ajaksi. 2. Kumpi tahansa sopimuspuoli voi komiteaa kuultuaan irtisanoa tämän järjestelyasiakirjan ilmoittamalla siitä toiselle sopimuspuolelle. Järjestelyasiakirjan voimassaolo päättyy kuuden kuukauden kuluttua kyseisestä ilmoituksesta. Tämän järjestelyasiakirjan voimassaolo päättyy, kun Liechtensteinin ruhtinaskunnan liittymistä Euroopan yhteisön ja Sveitsin valaliiton väliseen sopimukseen niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, koskevan Euroopan yhteisön, Sveitsin valaliiton ja Liechtensteinin ruhtinaskunnan välisen pöytäkirjan voimassaolo päättyy. 4. Tämä järjestelyasiakirja laaditaan yhtenä kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja kukin teksti on yhtä todistusvoimainen. …………… LIITE I Rahoitusosuuden laskemista koskeva kaava 1. Liechtensteinin rahoitusosuus asetuksen 33 artiklan 3 kohdan d alakohdassa määritellyistä tukiviraston tuloista lasketaan seuraavasti: Kunkin vuoden 31 päivänä maaliskuuta käytettävissä olevat Liechtensteinin bruttokansantuotetta, jäljempänä ’BKT’, koskevat ajan tasalle saatetut lopulliset luvut jaetaan kaikkien tukiviraston toimintaan osallistuvien valtioiden samalta vuodelta käytettävissä olevien BKT-lukujen summalla. Saatua prosenttiosuutta sovelletaan asetuksen 33 artiklan 3 kohdan a alakohdassa määriteltyyn tukiviraston vahvistettujen tulojen osaan kyseisenä vuonna, jotta saadaan selville Liechtensteinin rahoitusosuuden määrä. 2. Rahoitusosuus maksetaan euroina. 3. Liechtenstein maksaa rahoitusosuutensa viimeistään 45 päivän kuluttua veloitusilmoituksen vastaanottamisesta. Jos maksu viivästyy, Liechtenstein maksaa viivästyskorkoa maksamattomasta määrästä eräpäivästä alkaen. Korkona käytetään Euroopan keskuspankin perusrahoitusoperaatioihinsa soveltaman korkokannan mukaista Euroopan unionin virallisen lehden C-sarjassa julkaistua, viimeisen maksupäivän kuukauden ensimmäisen päivän korkoa korotettuna 3,5 prosenttiyksiköllä. 4. Liechtensteinin rahoitusosuutta mukautetaan tämän liitteen mukaisesti, jos asetuksen 33 artiklan 3 kohdan a alakohdassa määriteltyä Euroopan unionin yleiseen talousarvioon otettua Euroopan unionin rahoitusosuutta korotetaan unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta annetun asetuksen (EU, Euratom) N:o 966/2012[8] 26, 27 tai 41 artiklan nojalla. Tässä tapauksessa erotus erääntyy maksettavaksi 45 päivän kuluttua veloitusilmoituksen vastaanottamisesta. 5. Jos EU:lta asetuksen 33 artiklan 3 kohdan a alakohdan mukaisesti saatuja, vuotta n koskevia tukiviraston maksumäärärahoja ei käytetä ennen vuoden n joulukuun 31 päivää tai tukiviraston talousarviota vuodeksi n on pienennetty unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta annetun asetuksen (EU, Euratom) N:o 966/2012[9] 26, 27 tai 41 artiklan nojalla, Liechtensteinin maksamaa rahoitusosuutta näistä käyttämättä jääneistä tai alennetuista maksumäärärahoista vastaava osuus siirretään tukiviraston talousarvioon vuodeksi n+1. Liechtensteinin rahoitusosuutta tukiviraston talousarvioon vuodeksi n+1 pienennetään vastaavasti. LIITE II Tukiviraston toimintaan osallistuvia liechtensteinilaisia osanottajia koskeva varainhoidon valvonta 1 artikla Suora viestintä Tukivirasto ja Euroopan komissio ovat suoraan yhteydessä kaikkiin niihin Liechtensteiniin sijoittautuneisiin henkilöihin tai elimiin, jotka osallistuvat tukiviraston toimintaan joko sopimuspuolina, tukiviraston jonkin ohjelman osanottajina, tukiviraston tai EU:n talousarviosta suoritettujen maksujen saajina tai alihankkijoina. Nämä voivat toimittaa suoraan Euroopan komissiolle ja tukivirastolle asiaan liittyvät tiedot ja kaiken aineiston, jotka ne ovat velvollisia toimittamaan tässä järjestelyasiakirjassa tarkoitettujen asiakirjojen sekä niitä sovellettaessa tehtyjen sopimusten ja päätösten perusteella. 2 artikla Tarkastukset 1. Unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta annetun asetuksen (EU, Euratom) N:o 966/2002[10], Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta annetun komission asetuksen (EY, Euratom) N:o 2343/2002[11] sekä muiden tässä järjestelyasiakirjassa tarkoitettujen asiakirjojen mukaisesti sopimuksissa ja päätöksissä, jotka tehdään Liechtensteiniin sijoittautuneiden edunsaajien kanssa, voidaan määrätä, että tukiviraston ja Euroopan komission virkailijat tai muut näiden valtuuttamat henkilöt voivat milloin tahansa suorittaa kyseisten edunsaajien tai niiden alihankkijoiden toimitiloissa tieteellisiä, rahoitukseen liittyviä, teknisiä tai muita tarkastuksia. 2. Tarkastusten suorittamiseksi tukiviraston ja Euroopan komission virkailijoilla ja muilla näiden valtuuttamilla henkilöillä on oltava asianmukaiset mahdollisuudet tutustua toimitiloihin, töihin ja asiakirjoihin sekä kaikkiin, myös sähköisessä muodossa oleviin, tietoihin. Tämä oikeus toistetaan selvästi sopimuksissa, jotka tehdään tässä järjestelyasiakirjassa tarkoitettuja asiakirjoja sovellettaessa. 3. Euroopan tilintarkastustuomioistuimella on samat oikeudet kuin Euroopan komissiolla. 4. Tarkastukset voidaan tehdä viiden vuoden kuluessa tämän järjestelyasiakirjan voimassaolon päättymisestä tai asianomaisissa sopimuksissa tai päätöksissä vahvistettujen ehtojen mukaisesti. 5. Liechtensteinin valtiontalouden tarkastusvirastolle ilmoitetaan ennakolta Liechtensteinissa suoritettavista tarkastuksista. Ilmoittaminen ei kuitenkaan ole oikeudellinen edellytys tarkastusten suorittamiselle. 3 artikla Paikalla tehtävät tarkastukset 1. Tämän järjestelyasiakirjan yhteydessä Euroopan komissiolla (Euroopan petostentorjuntavirasto OLAF) on valtuudet suorittaa Liechtensteinissa paikalla tarkastuksia ja todentamisia Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi neuvoston asetuksessa (Euratom, EY) N:o 2185/96[12] säädettyjen ehtojen mukaisesti. 2. Euroopan komissio valmistelee ja johtaa paikalla tehtävät tarkastukset ja todentamiset tiiviissä yhteistyössä Liechtensteinin valtiontalouden tarkastusviraston tai muiden sen nimeämien Liechtensteinin toimivaltaisten viranomaisten kanssa, joille on ilmoitettava hyvissä ajoin tarkastusten ja todentamisten aihe, tavoite ja oikeusperusta, jotta tarkastukseen voidaan antaa kaikki tarvittava apu. Tätä varten Liechtensteinin toimivaltaisten viranomaisten virkailijat voivat osallistua paikalla tehtäviin tarkastuksiin ja todentamisiin. 3. Jos asiasta vastaavat Liechtensteinin viranomaiset niin toivovat, ne voivat suorittaa paikalla tehtävät tarkastukset ja todentamiset yhdessä Euroopan komission kanssa. 4. Jos ohjelman osanottajat vastustavat paikalla suoritettavaa tarkastusta tai todentamista, Liechtensteinin viranomaisten on tarjottava kansallisten säännöstensä mukaisesti Euroopan komission tarkastajille tarvittavaa apua, jotta nämä voivat suorittaa paikalla tehtävät tarkastukset ja todentamiset. 5. Euroopan komissio ilmoittaa mahdollisimman pian Liechtensteinin valtiontalouden tarkastusvirastolle kaikki väärinkäytöksiä koskevat tosiseikat ja epäilyt, jotka ovat tulleet sen tietoon suoritettaessa paikalla tehtävää tarkastusta tai todentamista. Komission on aina ilmoitettava edellä tarkoitetulle viranomaiselle tarkastusten ja todentamisten tulokset. 4 artikla Tiedotus ja kuuleminen 1. Tämän liitteen moitteettoman täytäntöönpanon varmistamiseksi Liechtensteinin ja EU:n toimivaltaiset viranomaiset vaihtavat tietoja säännöllisesti ja järjestävät kuulemisia toisen sopimuspuolen niin pyytäessä. 2. Liechtensteinin toimivaltaiset viranomaiset ilmoittavat tukivirastolle ja Euroopan komissiolle viipymättä kaikista tietoonsa saamista seikoista, jotka antavat aihetta epäillä, että tässä järjestelyasiakirjassa tarkoitettuja asiakirjoja sovellettaessa tehtyjen sopimusten tekemiseen ja täytäntöönpanoon liittyy väärinkäytöksiä. 5 artikla Luottamuksellisuus Kaikki tämän liitteen nojalla toimitetut ja saadut tiedot, niiden muodosta riippumatta, kuuluvat ammattisalaisuuden piiriin ja niillä on sama tietosuoja, joka vastaaville tiedoille on säädetty Liechtensteinin lainsäädännössä ja EU:n toimielimiin sovellettavissa vastaavissa säännöksissä. Kyseisiä tietoja saa ilmaista vain niille henkilöille, joiden on ne tehtäviensä vuoksi tunnettava EU:n toimielimissä, jäsenvaltioissa tai Liechtensteinissa, ja niitä saa käyttää vain sopimuspuolten taloudellisten etujen tehokkaan suojaamisen varmistamiseksi. 6 artikla Hallinnolliset toimenpiteet ja seuraamukset Rajoittamatta Liechtensteinin rikoslain soveltamista tukivirasto ja Euroopan komissio voivat määrätä hallinnollisia toimenpiteitä ja seuraamuksia unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta annetun asetuksen (EU, Euratom) N:o 966/2012[13], unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä annetun komission delegoidun asetuksen (EU) N:o 1268/2012[14] ja Euroopan yhteisöjen taloudellisten etujen suojaamisesta annetun neuvoston asetuksen (EY, Euratom) N:o 2988/95 mukaisesti. 7 artikla Perintä ja täytäntöönpano Tukiviraston tai Euroopan komission tekemät, tämän järjestelyasiakirjan soveltamisalaan kuuluvat päätökset, jotka koskevat jonkin muun subjektin kuin valtion maksuvelvoitetta, ovat Liechtensteinissa täytäntöönpanokelpoisia. Täytäntöönpanomääräyksen antaa Liechtensteinin hallituksen nimeämä viranomainen, joka tarkastaa ainoastaan määräyksen oikeellisuuden ja ilmoittaa asiasta viipymättä komissiolle. Täytäntöönpanoon sovelletaan Liechtensteinin menettelysääntöjä. Täytäntöönpanomääräyksen muodostavan päätöksen lainvoimaisuutta valvoo Euroopan unionin tuomioistuin. Euroopan unionin tuomioistuimen välityslausekkeen nojalla antamat tuomiot ovat täytäntöönpanokelpoisia samoilla ehdoilla. [1] Euroopan parlamentin ja neuvoston asetus (EU) N:o 439/2010, annettu 19 päivänä toukokuuta 2010, Euroopan turvapaikka-asioiden tukiviraston perustamisesta, EUVL L 132, 29.5.2010, s. 11. [2] EUVL L 132, 29.5.2010, s. 11. [3] EUVL L 132, 29.5.2010, s. 11. [4] EUVL L 160, 18.6.2011, s. 39. [5] EYVL L 281, 23.11.1995, s. 31. [6] EUVL L 8, 12.1.2011, s. 1. [7] EUVL C 83, 30.3.2010, s. 266. [8] EUVL L 298, 26.10.2012, s. 1. [9] EUVL L 298, 26.10.2012, s. 1. [10] EUVL L 298, 26.10.2012, s. 1. [11] EUVL L 181, 10.7.2008, s. 23. [12] EYVL L 292, 15.11.1996, s. 2. [13] EUVL L 362, 31.12.2012, s. 1. [14] EYVL L 312, 23.12.1995, s. 1.